自殺式任命 烏甸尼斯搵「大簡」執教打護級戰
2024年04月24日 17:01
東網電視
更多新聞短片
烏甸尼斯同簡拿華路簽約至6月30日。
意甲球隊烏甸尼斯近4場輸3場,深受降班威脅,會方忍無可忍,決定解僱教練施奧菲,並宣布聘請意大利傳奇後衞簡拿華路執教,雙方簽約至6月30日。「大簡」以往教波成績欠佳,甚至連意乙球隊都教唔掂,難怪網民嘲諷烏甸尼斯今次係自殺式任命。
簡拿華路球員歲月輝煌,曾協助意大利捧2006年世界盃冠軍,但佢掛靴之後,10年教波生涯大部分時間喺中國度過,包括擔任過國足主帥,2022年9月先至首次喺歐洲執教,成為當時意乙球隊賓尼雲圖教練,但成績非常差,教唔夠5個月就被炒,賓尼雲圖最後亦降班收場。
簡拿華路已超過1年冇教過波,以往亦未做過意甲球隊主帥,烏甸尼斯現時同尾三費辛隆尼同分,陷入水深水熱之中,卻搵來「大簡」領軍,唔少網民寸烏甸尼斯可能想「申請」降班。值得一提,簡拿華拿嘅細佬保羅簡拿華拿將會擔任助教。
簡拿華拿領軍第一擊將於周五(26日)凌晨對羅馬,呢場波原本4月15日凌晨舉行,由於羅馬中堅安迪卡比賽期間突然倒地送院,導致賽事腰斬,安排周五(26日)凌晨踢埋最後18分鐘。